VENDIM
Nr. 324, datë 14.7.2022

PËR FILLIMIN E PROCEDURËS PËR SHQYRTIMIN E APLIKIMIT PËR MIRATIM TË TARIFAVE TË SHITJES SË UJIT ME SHUMICË TË SHOQËRISË UJËSJELLËS-KANALIZIME DURRËS

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, të ndryshuar (ligji nr. 8102), dhe vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime”, 

KOMISIONI KOMBËTAR RREGULLATOR,

në mbledhjen e datës 14.7.2022, pasi shqyrtoi dokumentacionin e paraqitur nga Drejtoria Tekniko-Ekonomike, mbi kërkesën e Ujësjellës-Kanalizime Durrës sh.a., për miratimin e tarifave të shitjes së ujit me shumicë të shërbimit të furnizimit me ujë,

KONSTATOI SE:

Shoqëria Ujësjellës-Kanalizime Durrës është licencuar me vendimin e KKRR-së nr. 344, datë 23.9.2021, “Për licencimin e shoqërisë Ujësjellës-Kanalizime Durrës sh.a.”, për shkak të rinovimit të licencës pas përfundimit afatit.
Shoqëria Ujësjellës-Kanalizime Durrës ka aplikuar pranë ERRU-së, me shkresën nr. 3938 prot., datë 30.6.2022, me lëndë “Kërkesë për nivel tarifor për shitje të ujit me shumicë për shërbimin e furnizimit me ujë të pijshëm”. 
Dokumentacioni i paraqitur nga shoqëria UK Durrës është plotësuar sipas Metodologjisë së Vendosjes së Tarifave, përveç shlyerjes së detyrimit vjetor për pagesën rregullatore.
Për gjithë sa më sipër, Komisioni Kombëtar Rregullator, pasi arriti në përfundimin se aplikimi i shoqërisë UK Durrës është i bazuar ligjërisht dhe plotëson kërkesat ligjore të parashikuara në vendimin nr. 539, datë 30.12.2021, dhe kuadrin rregullator në fuqi.

VENDOSI:

1. Të fillojë procedurën për shqyrtimin e aplikimit të shoqërisë Ujësjellës-Kanalizime Durrës për nivel të ri tarife, për shërbimin e furnizimit me ujë dhe kanalizime.
2. Drejtoria Tekniko-Ekonomike detyrohet të njoftojë shoqërinë Ujësjellës-Kanalizime Durrës dhe Bashkinë Durrës, për vendimin e Komisionit Kombëtar Rregullator.
Ky vendim hyn në fuqi menjëherë. 
Ky vendim publikohet në Fletoren Zyrtare.

